**ELŐTERJESZTÉS**

**Körmend Város Önkormányzata Képviselő-testületének 2023. április 26-i ülésére**

**Tárgy:** Bírósági ülnökök választása

Tisztelt Képviselő-testület!

Magyarország Alaptörvényének 27. cikk (2) bekezdése értelmében a törvény által meghatározott ügyekben és módon nem hivatásos bírák – ülnökök – is részt vesznek az ítélkezésben. A bíróságok ülnökeit a bírák jogállásáról és javadalmazásáról szóló 2011. évi CLXII. törvény (továbbiakban: Bjt) 215.§ (1) bekezdése értelmében a bíróság székhelye szerint illetékes települési önkormányzat képviselő-testülete választja meg. Az ülnökök megbízatása 4 évre szól, az ülnökök választásának időpontját a Köztársasági Elnök tűzi ki.

A Köztársasági Elnök KEH/1323-2/2023. számú határozata alapján a bírósági ülnökök megválasztását 2023. március 7. és április 30. napja közé eső időtartamban kell lebonyolítani.

Az egyes bíróságokra megválasztandó ülnökök számát az Országos Bírósági Hivatal Elnöke állapítja meg. A határozata értelmében a Körmendi Járásbíróságra 2 fő, a büntetőeljárásról szóló 2017. évi XC. törvény (továbbiakban: Be.) 680.§ (5) bekezdésében foglaltaknak, tehát fiatalkorúak büntetőügyeiben való eljáráshoz előírt feltételeknek megfelelő ülnököt kell megválasztani.

A Bjt. 212.§ (1) bekezdése értelmében ülnöknek az a 30. évét betöltött magyar állampolgár választható meg, aki nem áll a cselekvőképességet érintő gondnokság vagy támogatott döntéshozatal hatálya alatt, továbbá büntetlen előéletű és nem áll közügyektől eltiltás hatálya alatt sem. A fiatalkorúak büntetőügyében eljáró bíróság ülnökével szemben támasztott további követelmény a Be. 680.§ (5) bekezdése alapján, hogy kizárólag pedagógus, pszichológus, a család-, gyermek- és ifjúságvédelmi szolgáltatás, gyámügyi igazgatás keretében az ellátottak gyógyítását, ápolását, foglalkoztatását, fejlesztését, ellátását, nevelését, gondozását vagy szociális segítését, a gyermek sorsának rendezését közvetlenül szolgáló, egyetemi vagy főiskolai végzettséghez kötött munkakörben dolgozó vagy korábban dolgozó személy lehet.

A bírósági ülnökök jelöléséről és megválasztásáról hirdetmény került közzétételre, amelyre a megadott határidőig 3 személy jelölése érkezett, azonban egyikük nem rendelkezik a törvény által megkövetelt képesítéssel és a törvények által meghatározott szervezettől sem érkezett jelölés rá vonatkozóan.

Így kettő – az előírásoknak megfelelő – személy került jelölésre: Könczöl Brigitta és Lovas Zoltán. Mindketten a Körmendi Szociális Szolgáltató és Információs Központ alkalmazottai, felsőfokú szociális munkás szakképzettséggel rendelkeznek, több éve a család- és gyermekvédelem területén dolgoztak, illetve dolgoznak. Benyújtották az elfogadó nyilatkozatukat és igazolták, hogy a törvényekben előírt feltételeknek megfelelnek. Továbbá nyilatkoztak arról, hogy hozzájárulnak a nyilvános ülésen történő tárgyaláshoz. Jelölésük a munkáltatójuk, a Körmendi Szociális Szolgálató és Információs Központ részéről történt.

Könczöl Brigitta és Lovas Zoltán jelenleg is ülnöki tisztséget töltenek be a Körmendi Járásbíróságon. Előzetesen egyeztettünk a Járásbíróság elnökével, aki támogatja újbóli ülnökké választásukat.

Kérem a tisztelt Képviselő-testületet, hogy az előterjesztésben foglaltakat tárgyalja meg és a határozati javaslatot támogassa.

**HATÁROZATI JAVASLAT**

Körmend Város Önkormányzata Képviselő-testülete a Körmendi Járásbíróságra – a büntetőeljárásról szóló 2017. évi XC. törvény 680.§ (5) bekezdésének megfelelő – ülnöknek a következő személyeket választja meg:

1. Könczöl Brigitta (szn: Horváth Brigitta, lakcím: Körmend, Rákóczi F. u. 7. I./2.)

2. Lovas Zoltán (lakcím: Egyházasrádóc, Kossuth utca 214.)

A Képviselő-testület felkéri a Polgármestert, hogy a jelöltek névsorát és a jelölést elfogadó nyilatkozataikat juttassa el a Körmendi Járásbíróság elnökéhez.

Körmend, 2023. április 18.

 **Bebes István**

 **polgármester**